Vanek, René, prvý námestník generálneho prokurátora SR (2014-05-15):
Dobrý deň. Vážené poslankyne, vážení poslanci, dovoľte mi, aby som v prvom rade ospravedlnil neprítomnosť pána generálneho prokurátora, ktorý sa nachádza v Maďarskej republike na rokovaní prokurátorov V4. Takže dovolím si v jeho zastúpení na základe výberového konania navrhnúť zvoliť do funkcie špeciálneho prokurátora v Úrade špeciálnej prokuratúry Slovenskej republiky prokurátora Generálnej prokuratúry Slovenskej republiky kandidáta Dušana Kováčika. Kandidát Dušan Kováčik sa zúčastnil výberového konania na funkciu špeciálneho prokurátora, ktoré bolo vyhlásené 29. januára 2014, ako jeden uchádzač. Výberové konanie sa uskutočnilo 2. apríla 2014. Výberová komisia dospela k záveru, že kandidát Dušan Kováčik spĺňa zákonom ustanovené podmienky. Je prokurátorom Generálnej prokuratúry Slovenskej republiky a má platné osvedčenie Národného bezpečnostného úradu na oboznamovanie sa s utajovanými skutočnosťami stupňa utajenia Prísne tajné, taktiež disponuje odbornými i osobnostnými predpokladmi na výkon funkcie špeciálneho prokurátora. Následne na to Rada prokurátorov Slovenskej republiky na zasadnutí konanom 23. apríla 2014 odporučila generálnemu prokurátorovi predložiť Národnej rade Slovenskej republiky návrh na voľbu kandidáta Dušana Kováčika do funkcie špeciálneho prokurátora v súlade so závermi výberovej komisie. Kandidát JUDr. Dušan Kováčik počas pôsobenia v rezorte prokuratúry zodpovedne zastával viaceré funkcie na všetkých stupňoch prokuratúry, pričom funkciu prokurátora Generálnej prokuratúry Slovenskej republiky vykonáva od 1. septembra 2003 nepretržite až doposiaľ. Do funkcie špeciálneho prokurátora bol prvý raz zvolený Národnou radou Slovenskej republiky 12. mája 2004, teda ešte pred samotným vznikom Úradu špeciálnej prokuratúry. A následne na to sa aktívne podieľal a spolupracoval pri vzniku úradu ako takého a tvorbe novej právnej úpravy. V prvých rokoch existencie úradu čelil viacerým problémom spôsobeným najmä nedostatočným personálnym obsadením úradu. A počas svojho pôsobenia vo funkcii špeciálneho prokurátora následne vybudoval stabilizovanú a plne funkčnú inštitúciu. Kandidát Dušan Kováčik sa prejavuje ako nesmierne pracovitý, húževnatý a erudovaný prokurátor. Počas desaťročnej existencie Úradu špeciálnej prokuratúry prejavil spôsobilosť vykonávať ním zastávanú funkciu špeciálneho prokurátora. A tým vyzdvihujem jeho riadiace schopnosti, odborné znalosti, zodpovedný prístup a psychickú vyrovnanosť. Svoju prokurátorskú agendu vybavuje na vysokej úrovni, zvláda najnáročnejšiu, najmä teda trestnú agendu, pričom využíva svoje nemalé praktické skúsenosti a bohaté mnohostranné odborné vedomosti všeobecne záväzných právnych predpisov, ako i služobných predpisov. Svoje znalosti si taktiež neustále dopĺňa a výsledky prehlbovania kvalifikácie efektívne a účelne využíva v praxi. Vysoko hodnotím tiež jeho profesionálny prístup k práci, jeho rozhodovaciu činnosť, a to aj pokiaľ ide o rýchlosť v úsudku a plynulosť konania. Jeho správanie a vystupovanie bolo vždy kultivované s prirodzenou mierou inteligencie. Služobnú disciplínu a zásady etiky prokurátora dodržiava v plnom rozsahu. Ďakujem za pozornosť.